Katarina Ammitzbøll (KF), 2021-10-14:
Tak, formand, og tak for ordet.
Vores klimaordfører er forhindret i at komme i dag, og derfor har jeg fornøjelsen af at give den her tale.
Men vi arbejder jo også hånd i hånd, da jeg er energi- og forsyningsordfører.
Det er aldrig nogen skam at blive væk fra en fest, man ikke er inviteret til, men at møde op til en fest, man er inviteret til, og hvor festen så er flyttet, har vi alligevel ikke prøvet før i Det Konservative Folkeparti.
Vi forhandlede 2025-delmål med en – må vi sige – noget fodslæbende regering, der spillede ud med uambitiøse 46-50-procentsmål for 2025.
En mængde enige partier, herunder De Konservative, kæmpede for at få løftet målet – realistisk, men mere ambitiøst – og det mente regeringen altså gentagne gange var umuligt.
Vi regnede os så frem til, at minimum 48 pct. var realistisk, og vi forsøgte med forskellige forslag som f.eks. at lukke Nordjyllandsværket at løfte målsætningen.
For vi ønskede oprigtigt at presse den politiske stivhed, men regeringen holdt igen og mente, at højere mål altså ikke kunne nås.
Så kunne vi så den 6. maj læse, at ministeren på Twitter havde indkaldt støttepartierne til forhandlinger, altså midt i de forhandlinger, alle klimalovens partier var med i, og nu i Finansministeriet, og så bekræftede regeringen i sit opslag på Twitter, at der nu var et mål om 46-50 pct.
Det var jo faktisk også noget, vi gerne ville, og vi tænker, at vi som minimum har krav på en forklaring, og det handler ikke om processnak.
Det handler om, at den grønne omstilling, vi står over for, og de her klimamål er alt for vigtige til, at det her er politisk fnidder, og man bryster sig jo også af, at vi har en bred aftale i klimaloven.
Så hvorfor inviterer man ikke med?
Minimum 50 pct. er måske muligt, og 54 pct. er meget ambitiøst, men hvordan når vi målene?
Der er kun 4 år til at indfri de her mål, så det er jo ikke et helt urimeligt spørgsmål.
Jeg forsøgte jo også før at spørge ordføreren om, hvad det egentlig er for nogle virkemidler, der skal til, og jeg spurgte igen om tre virkemidler, og jeg havde jo håbet på, at man f.eks. havde sagt en power-to-x-strategi.
Vi er så meget bagud.
Selv Polen har en strategi; de andre lande har ikke brugt coronakrisen til at sidde på deres hænder, men har tværtimod lavet de her store strategier, som vores erhvervsliv venter på, og det er især, når vi tænker på, at det her delmål faktisk blev aftalt, før vi lavede en klimaaftale med landbruget.
Vi var måske kun cirka halvvejs igennem med de der 70 landbrugsmøder.
Så helt ærligt er det jo lidt ærgerligt.
Det her er politik, når det er værst, når det er noget, vi alle sammen gerne vil.
Regeringen vred armen om på ryggen af os og vil ikke rigtig erkende det, men forsvarer sig og også støttepartierne her.
Man kan ikke bare slynge måltal ud efter forgodtbefindende, det er situationen simpelt hen for alvorlig til, og selv i dette lovforslag er der ikke beskrevet konkrete virkemidler til at opnå målet, og vi har allerede rigtig mange ting, vi skal igennem.
Man kunne prøve at regne på, hvad det er, der skal til, og hvor meget det haster.
Vi er endelig lige kommet i gang med en ccs, men vi kan godt være bekymrede for, om vi overhovedet når at komme i stand med de tons, der skal lægges i 2025, med den tempo, det går i.
Så prioriteringer ville have været rigtig, rigtig rart.
Som professor Peter Møllgaard, formand for regeringens uafhængige ekspertorgan, Klimarådet, sagde i Information den 30. september: »Vi savner, at der bliver leveret på 2025-målet«.
»Klimaprogrammet tager ikke stilling til, hvordan vi når det mål.
Og det er vigtigt, for hvis vi når 2025-målet, øger det sandsynligheden for, at vi også kan nå 2030-målet«.
Vi har stadig en CO 2 -pris til gode, vi er ikke begyndt at forhandle ptx, en ccs går også for langsomt, og regerings køreplan viser ikke, at delmålet kan opfyldes.
Men vi ser derfor frem til udvalgsarbejdet, hvor regeringen kan fremlægge en plan for at nå delmålet, så vi kan tilslutte os og have drøftelser i fællesskab.
Det er altså sjovere at være sammen om festen.
Tak for ordet.